酬耿天隲見寄
作者：郭祥正
朝代：宋

paragraphs: 我思昔人言，處世猶大夢。
塵編堆牀頭，撫事聊一誦。
興衰繫時運，賈誼爾何慟。
又思東方朔，爲鼠知不用。
誰憐胯下兒，能領百萬衆。
勢去競詆排，功成乃歌頌。
人情豈相遠，此理古今共。
桓桓耿夫子，策射金榜中。
老彼澗底松，未作明堂棟。
暫來令句曲，尋仙造深洞。
摩挲瑶琪花，借問誰所種。
開落既忘年，一奏熏風弄。
詩言此歸隱，不戀五斗俸。
何時定掛冠，我願爲僕從。